CELEX: 32016R0908
Language: el
Date: 2016-02-26 00:00:00
Title: Κατ' εξουσιοδότηση κανονισμός (ΕΕ) 2016/908 της Επιτροπής, της 26ης Φεβρουαρίου 2016, για τη συμπλήρωση του κανονισμού (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου όσον αφορά τον καθορισμό ρυθμιστικών τεχνικών προτύπων σχετικά με τα κριτήρια, τη διαδικασία και τις απαιτήσεις για την καθιέρωση μιας αποδεκτής πρακτικής αγοράς και τις απαιτήσεις για τη διατήρησή της, τον τερματισμό της ή την τροποποίηση των προϋποθέσεων για την αποδοχή της (Κείμενο που παρουσιάζει ενδιαφέρον για τον ΕΟΧ)

10.6.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 153/3
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2016/908 ΤΗΣ ΕΠΙΤΡΟΠΉΣ
   της 26ης Φεβρουαρίου 2016
   για τη συμπλήρωση του κανονισμού (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου όσον αφορά τον καθορισμό ρυθμιστικών τεχνικών προτύπων σχετικά με τα κριτήρια, τη διαδικασία και τις απαιτήσεις για την καθιέρωση μιας αποδεκτής πρακτικής αγοράς και τις απαιτήσεις για τη διατήρησή της, τον τερματισμό της ή την τροποποίηση των προϋποθέσεων για την αποδοχή της
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για την κατάχρηση της αγοράς (κανονισμός για την κατάχρηση της αγοράς) και την κατάργηση της οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου και των οδηγιών της Επιτροπής 2003/124/ΕΚ, 2003/125/ΕΚ και 2004/72/ΕΚ (1), και ιδίως το άρθρο 13 παράγραφος 7 τρίτο εδάφιο,
   Εκτιμώντας τα ακόλουθα:
   
               (1)
            
            
               Ο καθορισμός κοινών κριτηρίων, διαδικασιών και απαιτήσεων αναμένεται ότι θα συμβάλει στην ανάπτυξη ενιαίων ρυθμίσεων στο πεδίο των αποδεκτών πρακτικών αγοράς (ΑΠΑ), θα βελτιώσει τη σαφήνεια του νομοθετικού πλαισίου βάσει του οποίου επιτρέπονται οι πρακτικές αυτές και θα προωθήσει δίκαιη και αποτελεσματική συμπεριφορά μεταξύ των συμμετεχόντων στην αγορά. Επιπλέον, αναμένεται ότι θα ενισχύσει την εύρυθμη λειτουργία και την ακεραιότητα της αγοράς.
            
         
               (2)
            
            
               Για να διασφαλιστεί ότι οι ΑΠΑ δεν υπονομεύουν την καινοτομία και τη συνέχιση της δυναμικής ανάπτυξης των χρηματοπιστωτικών αγορών, οι νέες ή αναδυόμενες τάσεις της αγοράς που θα μπορούσαν να οδηγήσουν σε καινοτόμες πρακτικές της αγοράς δεν θα πρέπει αυτομάτως να θεωρούνται μη αποδεκτές από τις αρμόδιες αρχές. Αντιθέτως, οι αρμόδιες αρχές θα πρέπει να αξιολογούν κατά πόσον οι εν λόγω πρακτικές αγοράς πληρούν τα κριτήρια που καθορίζονται στον παρόντα κανονισμό και στον κανονισμό (ΕΕ) αριθ. 596/2014.
            
         
               (3)
            
            
               Οι ΑΠΑ θα πρέπει να διαξάγονται με τρόπο που να εξασφαλίζει την ακεραιότητα της αγοράς και την προστασία των επενδυτών, χωρίς να δημιουργεί κινδύνους για τους άλλους συμμετέχοντες στην αγορά και άλλες συναφείς αγορές. Κατά συνέπεια, θα πρέπει να λαμβάνονται δεόντως υπόψη η διαφάνεια και οι όροι που διέπουν τις πρακτικές αγοράς που προτείνονται προς χαρακτηρισμό ως ΑΠΑ. Κατά την αξιολόγηση του επιπέδου διαφάνειας όσον αφορά τις πρακτικές της αγοράς που προτείνονται ως ΑΠΑ τόσο προς το κοινό όσο και προς τις αρμόδιες αρχές, οι αρμόδιες αρχές θα πρέπει να λαμβάνουν υπόψη τα διάφορα στάδια της εκδήλωσης των δυνητικών ΑΠΑ. Κατά συνέπεια, είναι επίσης σκόπιμο να θεσπιστούν συγκεκριμένες απαιτήσεις διαφάνειας για τα εν λόγω στάδια, δηλαδή πριν οι συμμετέχοντες στην αγορά εφαρμόσουν την ΑΠΑ, κατά τη διάρκεια της εκτέλεσής της και αφού οι συμμετέχοντες στην αγορά παύσουν να εφαρμόζουν την ΑΠΑ.
            
         
               (4)
            
            
               Οι πρακτικές της αγοράς οι οποίες μπορούν να καθιερωθούν από τις αρμόδιες αρχές ως ΑΠΑ μπορεί να είναι διαφορετικές στο είδος και τη φύση. Κατά την καθιέρωση μιας πρακτικής αγοράς ως ΑΠΑ η αρμόδια αρχή πρέπει να αξιολογήσει τη συχνότητα των γνωστοποιήσεων που απαιτούνται από όλα τα άτομα που θα την εφαρμόσουν, ώστε να εξασφαλιστεί ότι θα είναι προσαρμοσμένη και κατάλληλη για την υπό εξέταση πρακτική της αγοράς. Η συχνότητα των πληροφοριών θα πρέπει να επιτυγχάνει ισορροπία μεταξύ αφενός της ανάγκης πληροφόρησης του κοινού και παροχής στην αρμόδια αρχή πληροφοριών για τη συνεχή παρακολούθηση και αφετέρου της επιβάρυνσης λόγω της περιοδικής κοινοποίησης πληροφοριών από εκείνους που εφαρμόζουν την ΑΠΑ. Επιπλέον, κατά την αξιολόγηση μιας πρακτικής της αγοράς που μπορεί να εφαρμοστεί εκτός τόπου διαπραγμάτευσης οι αρμόδιες αρχές θα πρέπει να εξετάζουν κατά πόσον πληρούται η απαίτηση για σημαντικό επίπεδο διαφάνειας στην αγορά.
            
         
               (5)
            
            
               Οι αρμόδιες αρχές που έχουν αποδεχθεί μια πρακτική της αγοράς θα πρέπει να διασφαλίζουν ότι αυτή παρακολουθείται επαρκώς με τη δέουσα φροντίδα και προσοχή. Ως εκ τούτου, τα πρόσωπα που εφαρμόζουν την πρακτική της αγοράς θα πρέπει να υποχρεούνται να τηρούν επαρκή αρχεία όλων των σχετικών συναλλαγών και εντολών, ώστε να δίνουν τη δυνατότητα στις αρμόδιες αρχές να εκπληρώνουν τις λειτουργίες εποπτείας τους και να εκτελούν τις δράσεις επιβολής που προβλέπονται στον κανονισμό (ΕΕ) αριθ. 596/2014. Είναι επίσης εξαιρετικά σημαντικό να μπορεί να διακριθεί η δραστηριότητα που ασκούν σχετικά με την εν λόγω πρακτική της αγοράς από τις λοιπές δραστηριότητες διαπραγμάτευσης που ασκούν για ίδιο λογαριασμό ή για λογαριασμό πελατών. Αυτό μπορεί να επιτευχθεί μέσω της τήρησης χωριστών λογαριασμών.
            
         
               (6)
            
            
               Το καθεστώς της οντότητας που ασκεί την αποδεκτή πρακτική αγοράς αποτελεί ιδιαίτερο στοιχείο που πρέπει να λαμβάνεται υπόψη, ιδίως όταν η εν λόγω οντότητα ενεργεί εξ ονόματος ή για λογαριασμό άλλου προσώπου που είναι ο άμεσος αποδέκτης της πρακτικής της αγοράς. Οι αρμόδιες αρχές θα πρέπει να αξιολογούν κατά πόσον το καθεστώς του εποπτευόμενου προσώπου έχει σημασία για την αποδοχή της συγκεκριμένης πρακτικής της αγοράς που εξετάζεται.
            
         
               (7)
            
            
               Κατά την αξιολόγηση του αντίκτυπου των πρακτικών της αγοράς που προτείνονται προς χαρακτηρισμό ως ΑΠΑ στη ρευστότητα και την αποτελεσματικότητα της αγοράς οι αρμόδιες αρχές θα πρέπει να λαμβάνουν υπόψη τον στόχο των πρακτικών της αγοράς, όπως για παράδειγμα το αν, σε μια συγκεκριμένη περίπτωση, στόχος των πρακτικών της αγοράς είναι η προώθηση τακτικών συναλλαγών μη ευχερώς ρευστοποιήσιμων χρηματοπιστωτικών μέσων, η αποφυγή τεχνητών ή μη κανονικών τιμών («abusive squeezes») ή η παροχή προσφορών τιμών, όταν υπάρχει κίνδυνος μη ύπαρξης αντισυμβαλλομένων για μια συναλλαγή ή για τη διευκόλυνση της εύρυθμης δραστηριότητας σε περιπτώσεις όπου ένας συμμετέχων έχει δεσπόζουσα θέση. Σε σχέση με την τιμή, οι εν λόγω στόχοι θα μπορούσαν επίσης να επιδιώκουν την ελαχιστοποίηση των διακυμάνσεων των τιμών λόγω υπερβολικών αποκλίσεων και περιορισμένης προσφοράς ή ζήτησης ενός χρηματοπιστωτικού μέσου, χωρίς να τίθεται σε κίνδυνο μια τάση της αγοράς, την εξασφάλιση διαφάνειας των τιμών ή τη διευκόλυνση της δίκαιης αξιολόγησης των τιμών σε αγορές όπου οι περισσότερες συναλλαγές πραγματοποιούνται εκτός τόπου διαπραγμάτευσης.
            
         
               (8)
            
            
               Ο παρών κανονισμός βασίζεται στα σχέδια ρυθμιστικών τεχνικών προτύπων που υποβλήθηκαν από την Ευρωπαϊκή Αρχή Κινητών Αξιών και Αγορών στην Επιτροπή.
            
         
               (9)
            
            
               Η Ευρωπαϊκή Αρχή Κινητών Αξιών και Αγορών διεξήγαγε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του δυνητικού σχετικού κόστους/οφέλους και ζήτησε τη γνώμη της ομάδας τραπεζικών συμφεροντούχων που συστάθηκε σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (2).
            
         
               (10)
            
            
               Για να εξασφαλιστεί η εύρυθμη λειτουργία των χρηματοπιστωτικών αγορών, είναι αναγκαίο ο παρών κανονισμός να τεθεί σε ισχύ επειγόντως και οι διατάξεις που προβλέπονται στον παρόντα κανονισμό να εφαρμόζονται από την ίδια ημερομηνία με αυτή που προβλέπεται στον κανονισμό (ΕΕ) αριθ. 596/2014,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   ΚΕΦΑΛΑΙΟ I
   
      ΓΕΝΙΚΗ ΔΙΑΤΑΞΗ
   
   Άρθρο 1
   Ορισμοί
   Για τους σκοπούς του παρόντος κανονισμού, ως «εποπτευόμενα πρόσωπα» νοούνται οποιαδήποτε από τα εξής:
   
               α)
            
            
               επιχειρήσεις επενδύσεων που έχουν λάβει άδεια λειτουργίας βάσει της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου (3)·
            
         
               β)
            
            
               πιστωτικά ιδρύματα που έχουν λάβει άδεια λειτουργίας βάσει της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου (4)·
            
         
               γ)
            
            
               χρηματοοικονομικοί αντισυμβαλλόμενοι, όπως ορίζονται στο άρθρο 2 παράγραφος 8 του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου (5)·
            
         
               δ)
            
            
               κάθε πρόσωπο που υπόκειται σε αδειοδότηση, οργανωτικές απαιτήσεις και εποπτεία από «αρμόδια οικονομική αρχή» ή «εθνική ρυθμιστική αρχή», όπως ορίζεται στον κανονισμό (ΕΕ) αριθ. 1227/2011 του Ευρωπαϊκού Κοινοβουλίου και του Συμβουλίου (6)·
            
         
               ε)
            
            
               κάθε πρόσωπο που υπόκειται σε αδειοδότηση, οργανωτικές απαιτήσεις και εποπτεία από αρμόδιες αρχές, ρυθμιστικές αρχές ή φορείς που είναι αρμόδιοι για αγορές άμεσης παράδοσης (σποτ) ή παραγώγων βασικών προϊόντων·
            
         
               στ)
            
            
               φορείς εκμετάλλευσης με υποχρεώσεις συμμόρφωσης βάσει της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου (7) σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου.
            
         ΚΕΦΑΛΑΙΟ II
   
      ΑΠΟΔΕΚΤΕΣ ΠΡΑΚΤΙΚΕΣ ΑΓΟΡΑΣ
   
   
      ΤΜΗΜΑ 1
   
   
      
         Καθιέρωση αποδεκτής πρακτικής αγοράς
      
   
   Άρθρο 2
   Γενικές απαιτήσεις
   1.   Πριν από την καθιέρωση μιας πρακτικής αγοράς ως αποδεκτής πρακτικής αγοράς (ΑΠΑ), οι αρμόδιες αρχές:
   
               α)
            
            
               αξιολογούν την πρακτική της αγοράς σε σχέση με τα κριτήρια που ορίζονται στο άρθρο 13 παράγραφος 2 του κανονισμού (ΕΕ) αριθ. 596/2014 και προσδιορίζονται περαιτέρω στο τμήμα 2 του παρόντος κεφαλαίου·
            
         
               β)
            
            
               διαβουλεύονται, κατά περίπτωση, με τους σχετικούς φορείς, όπου περιλαμβάνονται τουλάχιστον εκπρόσωποι εκδοτών, επιχειρήσεων επενδύσεων, πιστωτικών ιδρυμάτων, επενδυτών, συμμετεχόντων στην αγορά δικαιωμάτων εκπομπής, διαχειριστών αγοράς που εκμεταλλεύονται έναν πολυμερή μηχανισμό διαπραγμάτευσης (ΠΜΔ) ή μηχανισμό οργανωμένης διαπραγμάτευσης (ΜΟΔ) και διαχειριστών ρυθμιζόμενης αγοράς, και άλλες αρχές σχετικά με τη σκοπιμότητα καθιέρωσης μιας πρακτικής αγοράς ως ΑΠΑ.
            
         2.   Οι αρμόδιες αρχές που προτίθενται να καθιερώσουν μια πρακτική αγοράς ως ΑΠΑ ενημερώνουν την ΕΑΚΑΑ και τις υπόλοιπες αρμόδιες αρχές σχετικά με την πρόθεση αυτή βάσει της διαδικασίας που προβλέπεται στο τμήμα 3, σύμφωνα με το υπόδειγμα που παρατίθεται στο παράρτημα.
   3.   Όταν οι αρμόδιες αρχές καθιερώνουν μια πρακτική αγοράς ως ΑΠΑ σύμφωνα με το άρθρο 13 του κανονισμού (ΕΕ) αριθ. 596/2014 και με τον παρόντα κανονισμό, δημοσιοποιούν στις ιστοσελίδες τους την απόφαση καθιέρωσης της πρακτικής αγοράς ως ΑΠΑ και περιγραφή της εν λόγω ΑΠΑ, σύμφωνα με το υπόδειγμα που παρατίθεται στο παράρτημα που περιλαμβάνει τις ακόλουθες πληροφορίες:
   
               α)
            
            
               περιγραφή των τύπων των προσώπων που μπορούν να εφαρμόζουν την ΑΠΑ·
            
         
               β)
            
            
               περιγραφή των τύπων των προσώπων ή ομάδας προσώπων που μπορούν να επωφεληθούν από την εφαρμογή της ΑΠΑ, είτε εφαρμόζοντάς την τα ίδια είτε με τον διορισμό άλλου προσώπου που εφαρμόζει την ΑΠΑ («αποδέκτης»)·
            
         
               γ)
            
            
               περιγραφή του είδους του χρηματοπιστωτικού μέσου με το οποίο σχετίζεται η ΑΠΑ·
            
         
               δ)
            
            
               ένδειξη για το κατά πόσον η ΑΠΑ μπορεί να εφαρμόζεται για ορισμένο χρονικό διάστημα και περιγραφή των καταστάσεων ή των συνθηκών που οδηγούν σε προσωρινή διακοπή, αναστολή ή τερματισμό της πρακτικής.
            
         Τα πρόσωπα που αναφέρονται στο στοιχείο α) του πρώτου εδαφίου είναι υπεύθυνα για κάθε απόφαση διαπραγμάτευσης, μεταξύ άλλων, την υποβολή εντολής, την ακύρωση ή τροποποίηση μιας εντολής, και τη σύναψη συναλλαγής ή για την εκτέλεση συναλλαγών σε σχέση με την ΑΠΑ.
   
      ΤΜΗΜΑ 2
   
   
      
         Καθορισμός των κριτηρίων που πρέπει να λαμβάνονται υπόψη κατά την καθιέρωση των αποδεκτών πρακτικών αγοράς
      
   
   Άρθρο 3
   Διαφάνεια
   1.   Για να προσδιοριστεί αν μια πρακτική της αγοράς μπορεί να καθιερωθεί ως ΑΠΑ και αν πληροί το κριτήριο που ορίζεται στο στοιχείο α) του άρθρου 13 παράγραφος 2 του κανονισμού (ΕΕ) αριθ. 596/2014, οι αρμόδιες αρχές εξετάζουν εάν η πρακτική αγοράς εξασφαλίζει ότι οι ακόλουθες πληροφορίες θα δημοσιοποιούνται στο κοινό:
   
               α)
            
            
               προτού μια πρακτική αγοράς εφαρμοστεί ως ΑΠΑ:
               
                           i)
                        
                        
                           οι ταυτότητες των δικαιούχων και των προσώπων που θα την εφαρμόσουν και του ενός από αυτούς που είναι υπεύθυνος για την εκπλήρωση των απαιτήσεων διαφάνειας σύμφωνα με τα στοιχεία β) και γ) της παρούσας παραγράφου·
                        
                     
                           ii)
                        
                        
                           η ταυτοποίηση των χρηματοπιστωτικών μέσων σε σχέση με τα οποία θα εφαρμόζεται η ΑΠΑ·
                        
                     
                           iii)
                        
                        
                           η περίοδος κατά τη διάρκεια της οποίας θα εφαρμόζεται η ΑΠΑ και οι περιστάσεις ή οι προϋποθέσεις που θα είχαν ως αποτέλεσμα την προσωρινή διακοπή, αναστολή ή τερματισμό της εφαρμογής της·
                        
                     
                           iv)
                        
                        
                           η ταυτοποίηση των τόπων διαπραγμάτευσης στους οποίους θα εφαρμόζεται η ΑΠΑ και, κατά περίπτωση, αναφορά της δυνατότητας να εκτελούνται συναλλαγές εκτός ενός τόπου διαπραγμάτευσης·
                        
                     
                           v)
                        
                        
                           αναφορά στα ανώτατα ποσά ρευστών διαθεσίμων και στον αριθμό των χρηματοπιστωτικών μέσων που διατίθενται για την εφαρμογή της ΑΠΑ, κατά περίπτωση·
                        
                     
         
               β)
            
            
               όταν η πρακτική της αγοράς εφαρμόζεται ως ΑΠΑ:
               
                           i)
                        
                        
                           σε περιοδική βάση, λεπτομερή στοιχεία σχετικά με τη δραστηριότητα συναλλαγών που σχετίζεται με την εφαρμογή της ΑΠΑ, όπως ο αριθμός των συναλλαγών που εκτελούνται, ο όγκος των μέσων που αποτελούν αντικείμενο των συναλλαγών, το μέσο μέγεθος των συναλλαγών και ο μέσος όρος περιθωρίων στις προσφορές τιμών, οι τιμές των συναλλαγών που εκτελέστηκαν·
                        
                     
                           ii)
                        
                        
                           τυχόν τροποποιήσεις ήδη δημοσιοποιημένων πληροφοριών σχετικά με την ΑΠΑ, συμπεριλαμβανομένων των μεταβολών που αφορούν τους διαθέσιμους πόρους σε μετρητά και χρηματοπιστωτικά μέσα, των μεταβολών στην ταυτότητα των προσώπων που ασκούν την ΑΠΑ, καθώς και οποιαδήποτε μεταβολή στην κατανομή των μετρητών ή των χρηματοπιστωτικών μέσων στους λογαριασμούς του αποδέκτη και των προσώπων που εφαρμόζουν την ΑΠΑ·
                        
                     
         
               γ)
            
            
               εάν η πρακτική αγοράς έχει παύσει να εφαρμόζεται ως ΑΠΑ κατόπιν πρωτοβουλίας του προσώπου που την ασκούσε, του αποδέκτη ή και των δύο:
               
                           i)
                        
                        
                           το γεγονός ότι η εφαρμογή της ΑΠΑ έχει τερματιστεί·
                        
                     
                           ii)
                        
                        
                           περιγραφή του τρόπου με τον οποίο εφαρμοζόταν η ΑΠΑ·
                        
                     
                           iii)
                        
                        
                           τους λόγους ή τις αιτίες για την παύση της εφαρμογής της ΑΠΑ.
                        
                     
         Για τους σκοπούς του στοιχείου β) σημείο i), στην περίπτωση που διεξάγονται πολλαπλές συναλλαγές σε ενιαία συνεδρίαση, τα ημερήσια συγκεντρωτικά στοιχεία μπορεί να είναι αποδεκτά σε σχέση με τις αντίστοιχες κατηγορίες πληροφοριών.
   2.   Για να προσδιοριστεί αν μια πρακτική της αγοράς μπορεί να καθιερωθεί ως ΑΠΑ και κατά πόσον πληροί το κριτήριο που ορίζεται στο στοιχείο α) του άρθρου 13 παράγραφος 2 του κανονισμού (ΕΕ) αριθ. 596/2014, οι αρμόδιες αρχές εξετάζουν εάν η πρακτική αγοράς εξασφαλίζει ότι οι ακόλουθες πληροφορίες θα κοινοποιούνται σε αυτές:
   
               α)
            
            
               προτού μια πρακτική αγοράς ασκηθεί ως ΑΠΑ, οι ρυθμίσεις ή συμβάσεις μεταξύ των ταυτοποιηθέντων δικαιούχων και των προσώπων που θα ασκούν την πρακτική της αγοράς μετά την καθιέρωσή της ως ΑΠΑ, εφόσον οι εν λόγω ρυθμίσεις ή συμβάσεις είναι απαραίτητες για την άσκησή της·
            
         
               β)
            
            
               όταν η πρακτική της αγοράς ασκείται ως ΑΠΑ, περιοδική έκθεση προς την αρμόδια αρχή, με στοιχεία σχετικά με τις συναλλαγές που εκτελούνται και σχετικά με τις πράξεις τυχόν ρύθμισης ή σύμβασης μεταξύ του αποδέκτη και των προσώπων που ασκούν την ΑΠΑ.
            
         Άρθρο 4
   Διασφαλίσεις της λειτουργίας των δυνάμεων της αγοράς και αλληλεπίδραση μεταξύ των δυνάμεων προσφοράς και ζήτησης
   1.   Για να προσδιοριστεί αν μια πρακτική της αγοράς που προτείνεται να καθιερωθεί ως ΑΠΑ πληροί το κριτήριο που ορίζεται στο στοιχείο β) του άρθρου 13 παράγραφος 2 του κανονισμού (ΕΕ) αριθ. 596/2014, οι αρμόδιες αρχές εξετάζουν αν η πρακτική της αγοράς περιορίζει τις δυνατότητες των άλλων φορέων της αγοράς να ανταποκρίνονται στις συναλλαγές. Οι αρμόδιες αρχές λαμβάνουν επίσης υπόψη τουλάχιστον τα ακόλουθα κριτήρια σχετικά με το είδος των προσώπων που θα ασκήσουν την πρακτική της αγοράς μετά την καθιέρωσή της ως ΑΠΑ:
   
               α)
            
            
               εάν είναι εποπτευόμενα πρόσωπα·
            
         
               β)
            
            
               εάν είναι μέλη ενός τόπου διαπραγμάτευσης όπου θα ασκείται η ΑΠΑ·
            
         
               γ)
            
            
               εάν διατηρούν αρχεία των εντολών και των συναλλαγών σχετικά με την ασκούμενη πρακτική της αγοράς κατά τρόπο που επιτρέπει να διακρίνεται εύκολα από άλλες δραστηριότητες συναλλαγών, μεταξύ άλλων με την τήρηση χωριστών λογαριασμών για την άσκηση της ΑΠΑ, ιδίως για να αποδεικνύεται ότι οι εντολές εγγράφονται χωριστά και μεμονωμένα, χωρίς να αθροίζονται οι εντολές διαφορετικών πελατών·
            
         
               δ)
            
            
               εάν έχουν θεσπίσει συγκεκριμένες εσωτερικές διαδικασίες που επιτρέπουν:
               
                           i)
                        
                        
                           άμεση αναγνώριση των δραστηριοτήτων που σχετίζονται με την πρακτική της αγοράς·
                        
                     
                           ii)
                        
                        
                           άμεση διαθεσιμότητα των σχετικών εντολών και αρχείων συναλλαγών στην αρμόδια αρχή κατόπιν σχετικού αιτήματος·
                        
                     
         
               ε)
            
            
               εάν διαθέτουν τους πόρους συμμόρφωσης και ελέγχου που είναι αναγκαίοι προκειμένου να είναι σε θέση να παρακολουθούν και να διασφαλίζουν τη συμμόρφωση, ανά πάσα στιγμή, με τις προϋποθέσεις που έχουν οριστεί για την ΑΠΑ·
            
         
               στ)
            
            
               εάν τηρούν τα αρχεία που αναφέρονται στο στοιχείο γ) για περίοδο τουλάχιστον πέντε ετών.
            
         2.   Οι αρμόδιες αρχές εξετάζουν τον βαθμό στον οποίο η πρακτική της αγοράς καθορίζει εκ των προτέρων κατάλογο όρων συναλλαγών για την άσκησή της ως ΑΠΑ, συμπεριλαμβανομένων των ορίων όσον αφορά τις τιμές και τους όγκους και τα όρια θέσεων.
   3.   Οι αρμόδιες αρχές αξιολογούν τον βαθμό στον οποίο η πρακτική της αγοράς και η ρύθμιση ή σύμβαση για την εφαρμογή της:
   
               α)
            
            
               παρέχει τη δυνατότητα, στο πρόσωπο που εφαρμόζει την ΑΠΑ, να ενεργεί ανεξάρτητα από τον δικαιούχο χωρίς να υπόκειται σε οδηγίες, πληροφορίες ή επιρροή από τον δικαιούχο όσον αφορά τον τρόπο με τον οποίο θα διεξάγεται η διαπραγμάτευση·
            
         
               β)
            
            
               επιτρέπει την αποφυγή συγκρούσεων συμφερόντων μεταξύ του δικαιούχου και των πελατών του προσώπου που εφαρμόζει την ΑΠΑ.
            
         Άρθρο 5
   Αντίκτυπος στη ρευστότητα και την αποτελεσματικότητα της αγοράς
   Για να προσδιοριστεί αν μια πρακτική αγοράς που προτείνεται να καθιερωθεί ως ΑΠΑ πληροί το κριτήριο που καθορίζεται στο στοιχείο γ) του άρθρου 13 παράγραφος 2 του κανονισμού (ΕΕ) αριθ. 596/2014, οι αρμόδιες αρχές αξιολογούν τον αντίκτυπο που έχει η πρακτική της αγοράς τουλάχιστον στα ακόλουθα στοιχεία:
   
               α)
            
            
               όγκος συναλλαγών·
            
         
               β)
            
            
               αριθμός εντολών στο βιβλίο εντολών (βάθος εντολών)·
            
         
               γ)
            
            
               ταχύτητα εκτέλεσης των συναλλαγών·
            
         
               δ)
            
            
               σταθμισμένη κατά τον όγκο μέση τιμή μιας μόνης συνεδρίασης, ημερήσια τιμή κλεισίματος·
            
         
               ε)
            
            
               διαφορά μεταξύ τιμής αγοράς και πώλησης, διακυμάνσεις και μεταβλητότητα των τιμών·
            
         
               στ)
            
            
               κανονικότητα των προσφορών τιμών ή των συναλλαγών.
            
         Άρθρο 6
   Αντίκτυπος στην εύρυθμη λειτουργία της αγοράς
   1.   Για να προσδιοριστεί αν μια πρακτική αγοράς που προτείνεται να καθιερωθεί ως ΑΠΑ πληροί το κριτήριο που ορίζεται στο στοιχείο δ) του άρθρου 13 παράγραφος 2 του κανονισμού (ΕΕ) αριθ. 596/2014, οι αρμόδιες αρχές εξετάζουν τα ακόλουθα στοιχεία:
   
               α)
            
            
               τη δυνατότητα να μπορεί η πρακτική της αγοράς να επηρεάσει τις διαδικασίες διαμόρφωσης των τιμών σε έναν τόπο διαπραγμάτευσης·
            
         
               β)
            
            
               τον βαθμό στον οποίο η πρακτική της αγοράς θα μπορούσε να διευκολύνει την αξιολόγηση των τιμών και των εντολών που εγγράφονται στο βιβλίο εντολών και το εάν οι συναλλαγές που διεξάγονται ή οι εντολές που θα εγγραφούν για την άσκησή της ως ΑΠΑ δεν παραβαίνουν τους κανόνες διαπραγμάτευσης του αντίστοιχου τόπου διαπραγμάτευσης·
            
         
               γ)
            
            
               τις πρακτικές λεπτομέρειες βάσει των οποίων οι πληροφορίες που αναφέρονται στο άρθρο 3 γνωστοποιούνται στο κοινό, ακόμη και στην περίπτωση που δημοσιεύονται στον δικτυακό τόπο της σχετικής πλατφόρμας διαπραγμάτευσης και, αν ισχύει, σε περίπτωση που κοινοποιούνται ταυτόχρονα στους δικτυακούς τόπους των αποδεκτών·
            
         
               δ)
            
            
               τον βαθμό στον οποίο η πρακτική της αγοράς καθορίζει εκ των προτέρων κατάλογο των περιστάσεων ή των προϋποθέσεων βάσει των οποίων η άσκησή της ως ΑΠΑ προσωρινά αναστέλλεται ή περιορίζεται, μεταξύ άλλων, ειδικές περιόδους ή φάσεις διαπραγμάτευσης όπως οι φάσεις δημοπρασίας, εξαγορές, αρχικές δημόσιες προσφορές, αυξήσεις κεφαλαίου, δευτεροβάθμιες προσφορές.
            
         Για τους σκοπούς του στοιχείου β) του πρώτου εδαφίου, λαμβάνεται επίσης υπόψη μια πρακτική της αγοράς σύμφωνα με την οποία συναλλαγές και εντολές παρακολουθούνται σε πραγματικό χρόνο από τον διαχειριστή αγοράς ή την επιχείρηση επενδύσεων ή τους διαχειριστές αγοράς που διαχειρίζονται ΠΜΔ ή ΟΜΔ.
   2.   Οι αρμόδιες αρχές αξιολογούν τον βαθμό στον οποίο η πρακτική της αγοράς παρέχει τη δυνατότητα:
   
               α)
            
            
               να υποβάλλονται και να εκτελούνται εντολές που αφορούν την άσκησή της κατά τις φάσεις πλειστηριασμού ανοίγματος ή κλεισίματος μιας συνεδρίασης διαπραγμάτευσης·
            
         
               β)
            
            
               να εγγράφονται ή να πραγματοποιούνται εντολές ή συναλλαγές που σχετίζονται με την άσκησή της κατά τις περιόδους κατά τις οποίες διεξάγονται σταθεροποιήσεις και πράξεις επαναγοράς.
            
         Άρθρο 7
   Κίνδυνοι για την ακεραιότητα των σχετικών αγορών
   Για να προσδιοριστεί αν μια πρακτική της αγοράς που προτείνεται να καθιερωθεί ως ΑΠΑ πληροί το κριτήριο που ορίζεται στο στοιχείο ε) του άρθρου 13 παράγραφος 2 του κανονισμού (ΕΕ) αριθ. 596/2014, οι αρμόδιες αρχές εξετάζουν:
   
               α)
            
            
               εάν οι συναλλαγές που σχετίζονται με την άσκηση της πρακτικής της αγοράς όταν θα έχει καθιερωθεί ως ΑΠΑ θα αναφέρονται στις αρμόδιες αρχές σε τακτική βάση·
            
         
               β)
            
            
               εάν οι πόροι (μετρητά ή χρηματοπιστωτικά μέσα) που θα διατεθούν για την άσκηση της ΑΠΑ είναι αναλογικοί και αντίστοιχοι με τους στόχους της ίδιας της ΑΠΑ·
            
         
               γ)
            
            
               τη φύση και το επίπεδο της αμοιβής για υπηρεσίες που παρέχονται στο πλαίσιο της άσκησης της ΑΠΑ και εάν η εν λόγω αμοιβή καθορίζεται ως πάγιο ποσό· όταν προτείνεται μεταβλητή αμοιβή, δεν πρέπει να οδηγεί σε συμπεριφορά η οποία μπορεί να είναι επιζήμια για την ακεραιότητα της αγοράς ή για την εύρυθμη λειτουργία της αγοράς και πρέπει να είναι στη διάθεση της αρμόδιας αρχής για αξιολόγηση·
            
         
               δ)
            
            
               εάν το είδος των προσώπων που θα ασκούν την ΑΠΑ διασφαλίζει, ανάλογα με την κατάσταση της εξεταζομένης αγοράς, τον κατάλληλο διαχωρισμό των περιουσιακών στοιχείων που προορίζονται για την άσκηση της ΑΠΑ από τα περιουσιακά στοιχεία των πελατών του, εάν υπάρχουν, ή από ίδια περιουσιακά στοιχεία·
            
         
               ε)
            
            
               εάν τα αντίστοιχα καθήκοντα των δικαιούχων και των ασκούντων την ΑΠΑ ή, ανάλογα με την περίπτωση, τα καθήκοντα που ασκούνται από κοινού από τα εν λόγω πρόσωπα είναι σαφώς καθορισμένα·
            
         
               στ)
            
            
               εάν το είδος των προσώπων που θα ασκούν την ΑΠΑ διαθέτει οργανωτική δομή και κατάλληλους εσωτερικούς διακανονισμούς ώστε να διασφαλίζεται ότι οι συναλλακτικές αποφάσεις σχετικά με την ΑΠΑ παραμένουν εμπιστευτικές σε σχέση με άλλες μονάδες εντός του εν λόγω προσώπου και ανεξάρτητες από εντολές προερχόμενες από πελάτες, διαχείριση χαρτοφυλακίου ή εντολές για ίδιο λογαριασμό·
            
         
               ζ)
            
            
               εάν υφίσταται κατάλληλη διαδικασία αναφορών μεταξύ του αποδέκτη και του προσώπου που θα ασκεί την ΑΠΑ, ώστε να είναι δυνατή η ανταλλαγή των αναγκαίων πληροφοριών για την εκπλήρωση των αντίστοιχων νομικών ή συμβατικών υποχρεώσεών τους, κατά περίπτωση.
            
         Άρθρο 8
   Διερεύνηση πρακτικής αγοράς
   Για να προσδιοριστεί αν μια πρακτική της αγοράς που προτείνεται να καθιερωθεί ως ΑΠΑ πληροί το κριτήριο που ορίζεται στο στοιχείο στ) του άρθρου 13 παράγραφος 2 του κανονισμού (ΕΕ) αριθ. 596/2014, οι αρμόδιες αρχές λαμβάνουν ιδίως υπόψη την έκβαση τυχόν διερεύνησης στις αγορές τις οποίες παρακολουθούν η οποία θα μπορούσε ενδεχομένως να θέσει υπό αμφισβήτηση την ΑΠΑ που πρόκειται να καθιερωθεί.
   Άρθρο 9
   Δομικά χαρακτηριστικά της αγοράς
   Όταν λαμβάνουν υπόψη, σύμφωνα με το στοιχείο ζ) του άρθρου 13 παράγραφος 2 του κανονισμού (ΕΕ) αριθ. 596/2014, τη συμμετοχή ιδιωτών επενδυτών στη σχετική αγορά, οι αρμόδιες αρχές εξετάζουν τουλάχιστον τα εξής:
   
               α)
            
            
               τον αντίκτυπο που ενδέχεται να έχει η πρακτική αγοράς στα συμφέροντα των ιδιωτών επενδυτών όταν η πρακτική της αγοράς αφορά χρηματοπιστωτικά μέσα που αποτελούν αντικείμενο διαπραγμάτευσης σε αγορές στις οποίες συμμετέχουν ιδιώτες επενδυτές·
            
         
               β)
            
            
               εάν η πρακτική αγοράς αυξάνει την πιθανότητα για τους ιδιώτες επενδυτές να βρίσκουν αντισυμβαλλομένους σε χρηματοδοτικά μέσα χαμηλής ρευστότητας, χωρίς αύξηση των κινδύνων που τους βαρύνουν.
            
         
      ΤΜΗΜΑ 3
   
   
      
         Διαδικασίες
      
   
   Άρθρο 10
   Κοινοποίηση όταν υπάρχει πρόθεση καθιέρωσης μιας αποδεκτής πρακτικής αγοράς
   1.   Οι αρμόδιες αρχές κοινοποιούν την πρόθεσή τους να καθιερώσουν μια ΑΠΑ, σύμφωνα με το άρθρο 13 παράγραφος 3 του κανονισμού (ΕΕ) αριθ. 596/2014, ταχυδρομικώς ή με ηλεκτρονικό ταχυδρομείο στην ΕΑΚΑΑ και στις άλλες αρμόδιες αρχές ταυτόχρονα, χρησιμοποιώντας ένα προκαθορισμένο κατάλογο σημείων επαφής που θα καταρτιστεί και θα συντηρείται τακτικά από τις αρμόδιες αρχές και την ΕΑΚΑΑ.
   2.   Η κοινοποίηση στην οποία αναφέρεται η παράγραφος 1 περιέχει τα ακόλουθα στοιχεία:
   
               α)
            
            
               δήλωση σχετικά με την πρόθεση καθιέρωσης μιας ΑΠΑ, καθώς και την προβλεπόμενη ημερομηνία καθιέρωσης·
            
         
               β)
            
            
               ταυτοποίηση της κοινοποιούσας αρμόδιας αρχής και τα στοιχεία επικοινωνίας του (των) αρμόδιου(-ων) προσώπου(-ων) στο πλαίσιο της εν λόγω αρμόδιας αρχής (ονοματεπώνυμο, επαγγελματικός αριθμός τηλεφώνου και διεύθυνση ηλεκτρονικού ταχυδρομείου, ιδιότητα)·
            
         
               γ)
            
            
               λεπτομερή περιγραφή της πρακτικής αγοράς, συμπεριλαμβανομένων των εξής:
               
                           i)
                        
                        
                           προσδιορισμού των τύπων χρηματοπιστωτικού μέσου και των τόπων διαπραγμάτευσης στους οποίους θα ασκείται η ΑΠΑ·
                        
                     
                           ii)
                        
                        
                           των τύπων προσώπων που μπορούν να ασκούν την ΑΠΑ·
                        
                     
                           iii)
                        
                        
                           του τύπου των αποδεκτών·
                        
                     
                           iv)
                        
                        
                           ένδειξης του εάν η πρακτική της αγοράς μπορεί να ασκείται για ορισμένο χρονικό διάστημα και για τυχόν περιστάσεις ή συνθήκες που προκαλούν προσωρινή διακοπή, αναστολή ή τερματισμό της πρακτικής·
                        
                     
         
               δ)
            
            
               τον λόγο για τον οποίο η πρακτική θα μπορούσε να συνιστά χειραγώγηση της αγοράς σύμφωνα με το άρθρο 12 του κανονισμού (ΕΕ) αριθ. 596/2014·
            
         
               ε)
            
            
               τα λεπτομερή στοιχεία της αξιολόγησης που διενεργήθηκε σύμφωνα με το άρθρο 13 παράγραφος 2 του κανονισμού (ΕΕ) αριθ. 596/2014.
            
         3.   Η κοινοποίηση που αναφέρεται στην παράγραφο 1 περιλαμβάνει τον πίνακα για την αξιολόγηση μιας προτεινόμενης πρακτικής αγοράς, με χρήση του υποδείγματος του παραρτήματος.
   Άρθρο 11
   Γνωμοδότηση της ΕΑΚΑΑ
   1.   Μετά την παραλαβή της κοινοποίησης που αναφέρεται στο άρθρο 13 παράγραφος 4 του κανονισμού (ΕΕ) αριθ. 596/2014 και πριν από την έκδοση της γνωμοδότησης που απαιτείται βάσει της εν λόγω παραγράφου, η ΕΑΚΑΑ κινεί, με δική της πρωτοβουλία ή κατόπιν αιτήματος οποιασδήποτε αρμόδιας αρχής, διαδικασία που αποσκοπεί στο να παρασχεθούν στην κοινοποιούσα αρμόδια αρχή προκαταρκτικές παρατηρήσεις, ανησυχίες, διαφωνίες ή αίτημα για τυχόν διευκρινίσεις σχετικά με την κοινοποιηθείσα πρακτική της αγοράς. Η κοινοποιούσα αρμόδια αρχή μπορεί να παράσχει περαιτέρω διευκρινίσεις σχετικά με την κοινοποιηθείσα πρακτική της αγοράς στην ΕΑΚΑΑ.
   2.   Εάν κατά τη διαδικασία που αναφέρεται στην παράγραφο 1 εισαχθεί οποιαδήποτε θεμελιώδης ή σημαντική αλλαγή η οποία επηρεάζει τη βάση ή την ουσία της κοινοποιηθείσας πρακτικής αγοράς ή την εκτίμηση που πραγματοποίησε η κοινοποιούσα αρμόδια αρχή, παύει η διαδικασία έκδοσης της γνωμοδότησης της ΕΑΚΑΑ σχετικά με την κοινοποιηθείσα πράξη. Ανάλογα με την περίπτωση, η αρμόδια αρχή κινεί νέα διαδικασία για την καθιέρωση της τροποποιηθείσας πρακτικής ως ΑΠΑ, σύμφωνα με το άρθρο 13 παράγραφος 3 του κανονισμού (ΕΕ) αριθ. 596/2014.
   
      ΤΜΗΜΑ 4
   
   
      
         Διατήρηση, τροποποίηση και τερματισμός αποδεκτών πρακτικών αγοράς
      
   
   Άρθρο 12
   Επανεξέταση καθιερωμένης ΑΠΑ
   1.   Οι αρμόδιες αρχές που έχουν καθιερώσει ΑΠΑ αξιολογούν τακτικά, και τουλάχιστον κάθε δύο έτη, εάν εξακολουθούν να πληρούνται οι προϋποθέσεις για την καθιέρωση της ΑΠΑ που ορίζονται στο άρθρο 13 παράγραφος 2 του κανονισμού (ΕΕ) αριθ. 596/2014 και στο τμήμα 2 του παρόντος κεφαλαίου.
   2.   Εκτός από την τακτική επανεξέταση σύμφωνα με το άρθρο 13 παράγραφος 8 του κανονισμού (ΕΕ) αριθ. 596/2014, η διαδικασία αξιολόγησης που αναφέρεται στην παράγραφο 1 ενεργοποιείται επίσης:
   
               α)
            
            
               εφόσον έχει επιβληθεί οποιαδήποτε κύρωση που αφορά μια καθιερωμένη ΑΠΑ·
            
         
               β)
            
            
               εφόσον, λόγω σημαντικής αλλαγής στο περιβάλλον της αγοράς που αναφέρεται στο άρθρο 13 παράγραφος 8 του εν λόγω κανονισμού, μία ή περισσότερες από τις προϋποθέσεις της αποδοχής μιας καθιερωμένης πρακτικής δεν πληρούνται πλέον·
            
         
               γ)
            
            
               εφόσον η αρμόδια αρχή έχει λόγους να υποπτεύεται ότι διαπράττονται ή έχουν διαπραχθεί πράξεις αντίθετες προς τον κανονισμό (ΕΕ) αριθ. 596/2014 από αποδέκτες της ΑΠΑ ή από πρόσωπα που την ασκούν.
            
         3.   Σε περίπτωση που η αξιολόγηση αποκαλύψει ότι μια καθιερωμένη ΑΠΑ δεν πληροί πλέον τις προϋποθέσεις της αρχικής αξιολόγησης των αρμόδιων αρχών που αναφέρονται στο τμήμα 2, οι αρμόδιες αρχές είτε προτείνουν την τροποποίηση των προϋποθέσεων αποδοχής είτε τερματίζουν την ΑΠΑ, λαμβάνοντας υπόψη τα κριτήρια που καθορίζονται στο άρθρο 13.
   4.   Οι αρμόδιες αρχές ενημερώνουν την ΕΑΚΑΑ για τα αποτελέσματα της διαδικασίας αξιολόγησης, ακόμη και όταν η ΑΠΑ εξακολουθεί να ισχύει χωρίς τροποποιήσεις.
   5.   Όταν μια αρμόδια αρχή προτίθεται να τροποποιήσει τις προϋποθέσεις αποδοχής μιας καθιερωμένης ΑΠΑ, συμμορφώνεται με τις απαιτήσεις που καθορίζονται στο άρθρο 2.
   6.   Όταν μια αρμόδια αρχή αποφασίσει να τερματίσει μια καθιερωμένη ΑΠΑ, δημοσιοποιεί και κοινοποιεί την απόφασή της ταυτόχρονα σε όλες τις άλλες αρμόδιες αρχές και στην ΕΑΚΑΑ, αναφέροντας την ημερομηνία του τερματισμού, με σκοπό την ενημέρωση του καταλόγου των ΑΠΑ που δημοσιεύει η εν λόγω αρχή σύμφωνα με το άρθρο 13 παράγραφος 9 του κανονισμού (ΕΕ) αριθ. 596/2014.
   Άρθρο 13
   Κριτήρια για την τροποποίηση ή τον τερματισμό μιας καθιερωμένης ΑΠΑ
   Προκειμένου να κρίνουν αν θα τερματίσουν μια καθιερωμένη ΑΠΑ ή αν θα προτείνουν τροποποίηση των προϋποθέσεων αποδοχής της, οι αρμόδιες αρχές λαμβάνουν υπόψη τα εξής:
   
               α)
            
            
               τον βαθμό στον οποίο οι δικαιούχοι ή τα πρόσωπα που ασκούν την ΑΠΑ έχουν συμμορφωθεί με τις προϋποθέσεις που καθορίζονται στο πλαίσιο της εν λόγω ΑΠΑ·
            
         
               β)
            
            
               τον βαθμό στον οποίο η συμπεριφορά των αποδεκτών ή των προσώπων που ασκούσαν την ΑΠΑ έχει ως αποτέλεσμα να μην πληρούται πλέον οποιοδήποτε από τα κριτήρια που καθορίζονται στο άρθρο 13 παράγραφος 2 του κανονισμού (ΕΕ) αριθ. 596/2014·
            
         
               γ)
            
            
               τον βαθμό στον οποίο η ΑΠΑ δεν χρησιμοποιήθηκε από τους συμμετέχοντες στην αγορά για κάποιο χρονικό διάστημα·
            
         
               δ)
            
            
               εάν μια σημαντική αλλαγή στο περιβάλλον της οικείας αγοράς που αναφέρεται στο άρθρο 13 παράγραφος 8 του κανονισμού (ΕΕ) αριθ. 596/2014 έχει ως αποτέλεσμα να μην είναι πλέον δυνατό να πληρούται ή να μην είναι αναγκαίο να πληρούται οποιαδήποτε από τις προϋποθέσεις για την καθιέρωση της ΑΠΑ, λαμβάνοντας ιδίως υπόψη:
               
                           i)
                        
                        
                           εάν ο στόχος της ΑΠΑ έχει καταστεί ανέφικτος·
                        
                     
                           ii)
                        
                        
                           εάν η συνέχιση της χρήσης της καθιερωμένης ΑΠΑ μπορεί να επηρεάσει δυσμενώς την ακεραιότητα ή την αποτελεσματικότητα των αγορών τις οποίες εποπτεύει η αρμόδια αρχή·
                        
                     
         
               ε)
            
            
               εάν υπάρχει κατάσταση που εμπίπτει σε οποιαδήποτε γενική διάταξη τερματισμού που περιλαμβάνεται στην ίδια την καθιερωμένη ΑΠΑ.
            
         ΚΕΦΑΛΑΙΟ III
   
      ΤΕΛΙΚΗ ΔΙΑΤΑΞΗ
   
   Άρθρο 14
   Έναρξη ισχύος
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 3η Ιουλίου 2016.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 26 Φεβρουαρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 173 της 12.6.2014, σ. 1.
   
      (2)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).
   
      (3)  Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (ΕΕ L 173 της 12.6.2014, σ. 349).
   
      (4)  Οδηγία 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (ΕΕ L 176 της 27.6.2013, σ. 338).
   
      (5)  Κανονισμός (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (ΕΕ L 201 της 27.7.2012, σ. 1).
   
      (6)  Κανονισμός (ΕΕ) αριθ. 1227/2011 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011, για την ακεραιότητα και τη διαφάνεια στη χονδρική αγορά ενέργειας (ΕΕ L 326 της 8.12.2011, σ. 1).
   
      (7)  Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (ΕΕ L 275 της 25.10.2003, σ. 32).
   
      ΠΑΡΑΡΤΗΜΑ
      
         Υπόδειγμα για την κοινοποίηση της πρόθεσης για καθιέρωση αποδεκτών πρακτικών αγοράς
      
      
                  
                     Αποδεκτή πρακτική αγοράς (ΑΠΑ) με αντικείμενο:
                     [να αναγραφεί η ονομασία της ΑΠΑ]
                  
               
            
                  
                     Προτεινόμενη ημερομηνία καθιέρωσης της ΑΠΑ:
                     [να αναγραφεί η ημερομηνία κατά την οποία η ΑΠΑ πρόκειται να καθιερωθεί από την κοινοποιούσα αρμόδια αρχή]
                  
               
            
                  
                     Περιγραφή της ΑΠΑ:
                  
                  
                     [να ενσωματωθεί το κείμενο, συμπεριλαμβανομένου του προσδιορισμού των τύπων χρηματοπιστωτικού μέσου και των τόπων διαπραγμάτευσης στους οποίους θα ασκείται η ΑΠΑ· των ειδών των προσώπων που θα μπορούν να εκτελούν την ΑΠΑ· του είδους των αποδεκτών και της ένδειξης του εάν η πρακτική αγοράς μπορεί να ασκείται για ορισμένο χρονικό διάστημα και για τυχόν περιστάσεις ή συνθήκες που οδηγούν σε προσωρινή διακοπή, αναστολή ή τερματισμό της πρακτικής]
                  
               
            
                  
                     Σκεπτικό βάσει του οποίου η πρακτική θα μπορούσε να συνιστά χειραγώγηση της αγοράς:
                  
                  
                     [να ενσωματωθεί το κείμενο]
                  
               
            
                  
                     ΑΞΙΟΛΟΓΗΣΗ
                  
               
            
                  
                     Κατάλογος των κριτηρίων που λαμβάνονται υπόψη
                  
               
               
                  
                     Συμπέρασμα της αρμόδιας αρχής και σκεπτικό
                  
               
            
                  
                              α)
                           
                           
                              Επίπεδο διαφάνειας στην αγορά.
                           
                        
               
                  
                     [να ενσωματωθεί το κείμενο για να συμπληρωθεί το σκεπτικό για το κριτήριο αυτό]
                  
               
            
                  
                              β)
                           
                           
                              Βαθμός διασφαλίσεων όσον αφορά τη λειτουργία των δυνάμεων της αγοράς και την κατάλληλη αλληλεπίδραση μεταξύ των δυνάμεων προσφοράς και ζήτησης.
                           
                        
               
                  
                     [να ενσωματωθεί το κείμενο για να συμπληρωθεί το σκεπτικό για το κριτήριο αυτό]
                  
               
            
                  
                              γ)
                           
                           
                              Αντίκτυπος στη ρευστότητα και την αποτελεσματικότητα της αγοράς.
                           
                        
               
                  
                     [να ενσωματωθεί το κείμενο για να συμπληρωθεί το σκεπτικό για το κριτήριο αυτό]
                  
               
            
                  
                              δ)
                           
                           
                              Μηχανισμός διαπραγμάτευσης της οικείας αγοράς και δυνατότητα των συμμετεχόντων στην αγορά να ανταποκρίνονται κατάλληλα και έγκαιρα στις νέες συνθήκες της αγοράς που δημιουργεί η εν λόγω πρακτική.
                           
                        
               
                  
                     [να ενσωματωθεί το κείμενο για να συμπληρωθεί το σκεπτικό για το κριτήριο αυτό]
                  
               
            
                  
                              ε)
                           
                           
                              Κίνδυνοι για την ακεραιότητα των άμεσα ή έμμεσα συνδεόμενων αγορών, ρυθμιζόμενων ή μη, για τα αντίστοιχα χρηματοπιστωτικά μέσα στην Ένωση.
                           
                        
               
                  
                     [να ενσωματωθεί το κείμενο για να συμπληρωθεί το σκεπτικό για το κριτήριο αυτό]
                  
               
            
                  
                              στ)
                           
                           
                              Αποτέλεσμα τυχόν διερεύνησης της συναφούς πρακτικής αγοράς από κάποια αρμόδια ή άλλη αρχή, ιδίως εάν η πρακτική αγοράς παραβιάζει κανόνες ή κανονισμούς που αποσκοπούν στην πρόληψη της κατάχρησης της αγοράς ή κωδίκων δεοντολογίας, ανεξάρτητα από το εάν αφορά, άμεσα ή έμμεσα, την οικεία αγορά ή αγορές εντός της Ένωσης.
                           
                        
               
                  
                     [να ενσωματωθεί το κείμενο για να συμπληρωθεί το σκεπτικό για το κριτήριο αυτό]
                  
               
            
                  
                              ζ)
                           
                           
                              Δομικά χαρακτηριστικά της οικείας αγοράς, μεταξύ άλλων εάν πρόκειται για ρυθμιζόμενη ή όχι αγορά, τύποι των χρηματοπιστωτικών μέσων που αποτελούν αντικείμενο διαπραγμάτευσης και τύπος των συμμετεχόντων στην αγορά, συμπεριλαμβανομένου του βαθμού συμμετοχής ιδιωτών επενδυτών στην οικεία αγορά.
                           
                        
               
                  
                     [να ενσωματωθεί το κείμενο για να συμπληρωθεί το σκεπτικό για το κριτήριο αυτό]